CELEX: 62013TN0008
Language: mt
Date: 2013-01-04 00:00:00
Title: Kawża T-8/13: Rikors ippreżentat fl- 4 ta’ Jannar 2013 — ClientEarth et vs Il-Kummissjoni

9.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 71/25
            
         Rikors ippreżentat fl-4 ta’ Jannar 2013 — ClientEarth et vs Il-Kummissjoni
   (Kawża T-8/13)
   2013/C 71/39
   Lingwa tal-kawża: l-Ingliż
   
      Partijiet
   
   
      Rikorrenti: ClientEarth (Londra, ir-Renju Unit), Générations futures (Ons-en-Bray, Franza); u Pesticide Action Network Europe (PAN Europe) (Brussell, il-Belġju) (rappreżentant: A. van den Biesen, avukat)
   
      Konvenuta: Il-Kummissjoni Ewropea.
   
      Talbiet tar-rikorrenti
   
   
               —
            
            
               tannulla d-deċiżjoni kkontestata tal-Kummissjoni tal-Unjoni Ewropea tas-26 ta’ Ottubru 2012 (Ares(2012) 1271350);
            
         
               —
            
            
               tikkundanna lill-Kummissjoni tħallas lir-rikorrenti ammont li għandu jiġi ffissat mill-Qorti Ġenerali bħala kumpens għad-dannu materjali u morali li huma batew; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   
               —
            
            
               Ir-rikorrenti xtaqu jagħmlu użu mid-drittijiet previsti għalihom mir-Regolament Aarhus (Regolament (KE) Nru 1367/2006 tal-Parlament Ewropew u tal-Kunsill, tas-6 ta’ Settembru 2006) (1). Skont dak ir-regolament, huma ressqu talba għal Reviżjoni Interna tar-Regolament ta’ Implimentazzjoni tal-Kummissjoni (UE) Nru 582/2012, tat-2 ta’ Lulju 2012 (2), li japprova s-sustanza attiva bifentrin, skont ir-Regolament (KE) Nru 1107/2009 (3). Fit-talba tagħhom ir-rikorrenti jirreferu għall-ġurisprudenza tal-Qorti Ġenerali, li permezz tagħha ġiet stabbilita kwistjoni importanti fir-rigward tar-Regolament (Sentenzi tal-Qorti Ġenerali tal-14 ta’ Ġunju 2012, Kawżi T-338/08 u T-396/09). Madankollu, il-Kummissjoni ddeċidiet, permezz tad-deċiżjoni kkontestata tas-26 ta’ Ottubru 2012, li tiddikjara t-talba għal reviżjoni interna bħala inammissibbli minkejja l-fatt li d-deċiżjonijiet preċedenti tal-Kummissjoni li taw lok għaż-żewġ sentenzi tal-14 ta’ Ġunju 2012, liema deċiżjonijiet preċedenti kienu għal kollox jixbhu dik meħuda f’din il-kawża, kienu annullati mill-Qorti Ġenerali peress li l-Qorti Ġenerali stabbilixxiet li r-Regolament ta’ Aarhus kien parzjalment illegali, peress li kiser it-termini tal-Konvenzjoni ta’ Aarhus (4). L-Unjoni Ewropea hija parti minn dik il-Konvenzjoni bħal ma huma l-Istati Membri kollha tal-UE.
            
         Insostenn tal-rikors tagħhom, ir-rikorrenti jinvokaw żewġ motivi.
   L-ewwel nett, ir-rikorrenti jsostnu li l-Kummissjoni żbaljat meta naqset milli tosserva d-deċiżjonijiet tal-Qorti Ġenerali tal-14 ta’ Ġunju 2012 fil-Kawżi T-338/08, Stichting Natuur en Milieu u Pesticide Action Network Europe vs Il-Kummissjoni u, T-396/09, Vereniging Milieudefensie u Stichting Stop Luchtverontreiniging Utrecht vs Il-Kummissjoni, T-396/09.
   It-tieni nett, ir-rikorrenti jsostnu li r-restrizzjoni tar-Regolament ta’ Aarhus għal “[a]tti amministrattivi li għandhom applikazzjoni individwali” tistabbilixxi ksur tal-obbligu tal-Unjoni Ewropea li ssegwi l-Konvenzjoni ta’ Aarhus, sa fejn l-Artikolu 10(1) tar-Regolament Nru 1367/2006 jillimita l-kunċett ta’ “atti” kif użat fl-Artikolu 9(3) tal-Konvenzjoni ta’ Aarhus, għal “att[i] amministrattivi”, kif iddefiniti fl-Artikolu 2(1)(g) tar-Regolament Nru 1367/2006 bħala “miżur[i] ta’ ambitu individwali”.
   
      (1)  Regolament (KE) Nru 1367/2006 tal-Parlament Ewropew u tal-Kunsill, tas-6 ta’ Settembru 2006, dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċesss għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU L 264, p. 13).
   
      (2)  Regolament ta’ Implimentazzjoni tal-Kummissjoni (UE) Nru 582/2012, tat-2 ta’ Lulju 2012, li japprova s-sustanza attiva bifentrin, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (Test b’relevanza għaż-ŻEE) (ĠU L 173, p. 3).
   
      (3)  Regolament (KE) Nru 1107/2009 tal-Parlament Ewropew u tal-Kunsill, tal-21 ta’ Ottubru 2009, dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, p. 1).
   
      (4)  Konvenzjoni dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall-ġustizzja fi kwistjonijiet ambjentali — Dikjarazzjonijiet (ĠU L 124, p. 4).